FI Euroopan unionin virallinen lehti CE 78/131

(2004/C 78 E/0133)

KIRJALLINEN KYSYMYS P-2591/03

esittäjä(t): Roberta Angelilli (UEN) komissiolle

(4. elokuuta 2003)

Aihe: Kuivuuden aiheuttama hätätila Lazion alueella

Italiaa viime viikkoina koetellut kuivuus on hälyttävä myös Lazion alueella, jossa vesialtaiden taso on niin alhainen, että hälytyskynnys on ylittymässä. Bolsenan, Albanon, Nemin ja Castelgandolfon järvet ovat alimmilla koskaan rekisteröidyillä tasoilla.

Seurauksena ovat yhä huolestuttavammat vaikeudet maataloudessa, siinä määrin että Lazion maanviljelijät ovat pyytäneet luonnonkatastrofin aiheuttaman hätätilan julistamista.

Vehnän ja muiden viljakasvien tuotanto on itse asiassa jo puolittunut, ja hedelmä- ja vihannesalalla kolmasosa sadosta on tuhoutunut. Maatalousalan toimijoiden kansallinen yhdistys Confagricoltura ennustaa lisätuhoja heinäkuun loppuun mennessä.

Kuivuusongelma on Laziossa kasvamassa hälyttäviin mittasuhteisiin myös siksi, että sillä on suoria vaikutuksia väestöön. Etenkin Simbrivion vesijohdosta, joka palvelee yli kuuttakymmentä kuntaa, ei enää voida taata asukkaille jatkuvaa vedensaantia.

Tilanteen vakavuuden huomioon ottaen ja viitaten neuvoston 15. marraskuuta 2002 antamaan asetukseen solidaarisuusrahaston perustamisesta kysyn komissiolta,

1. voidaanko Laziossa meneillään oleva luonnonkatastrofi julistaa sellaiseksi asetuksen 2 ja 3 artiklan nojalla.

2. onko Italian valtiolla edellytykset hakea tätä varten säädettyä tukea solidaarisuusrahastolta.

Michel Barnier'n komission puolesta antama vastaus

(18. syyskuuta 2003)

Komissio on pahoillaan Lazion alueen asukkaiden ja muiden kuivuudesta kärsivien Italian alueiden asukkaiden puolesta.

Komissio on erittäin huolestunut kuivuuden vakavista vaikutuksista Lazion alueen elinolosuhteisiin, luonnonympäristöön ja talouselämään.

Viitatessaan Euroopan unionin solidaarisuusrahastosta annetun asetuksen (1) 2 ja 3 artiklaan parlamentin jäsen on siteerannut täysin oikein Euroopan unionin solidaarisuusrahaston tärkeimpiä perusteita.

Komissio haluaisi kuitenkin muistuttaa parlamentin jäsentä siitä, että Euroopan unionin solidaarisuus-rahastoa perustettaessa tukea oli tarkoitus myöntää pääasiallisesti suurkatastrofien yhteydessä ja että tukikelpoisuusperusteet on määritelty melko tarkasti. Rahastosta voidaan myöntää vain välitöntä taloudellista tukea Euroopan solidaarisuusrahastosta annetussa asetuksessa säädettyjen hakuperusteiden mukaisesti. Varoja voidaan myöntää ainoastaan julkisiin vahinkoihin, joita vakuutus ei kata. Varoilla ei voida kattaa (esim. maanviljelijöiden) taloudellisia tappioita.

Komissio ei ole saanut Italian viranomaisilta virallisia tietoja kuivuudesta kärsiville Lazion tai muille Italian alueille tähän mennessä aiheutuneiden suorien vahinkojen suuruudesta ja laajuudesta. Tästä syystä se ei pysty sanomaan, täyttyvätkö perusteet hakea solidaarisuusrahaston tukea tämän katastrofin yhteydessä.

Tukihakemuksen voi jättää ainoastaan Italian hallitus. Vahinkojen laajuudesta ja niistä kärsineistä alueista riippuen Italian hallitus voi tehdä eri katastrofeista kärsineestä kustakin alueesta erillisen hakemuksen tai tehdä yhden hakemuksen, jos samasta katastrofista kärsineiden kaikkien alueiden vahinkojen kumulatiivinen osuus on yli 0,6 % bruttokansantulosta.

Jos neuvosto ja parlamentti hyväksyvät komission viimeaikaiset tukipäätökset, solidaarisuusrahaston aluetason rahoitusta on vielä vuonna 2003 käytettävissä yhteensä 18,75 miljoonaa euroa. Suurkatastrofeja koskevan tuen määrä on 925 miljoonaa euroa.

Solidaarisuusrahastosta annetussa asetuksessa edellytetään, että tukea haetaan kymmenen viikon kuluessa katastrofiin liittyneen ensimmäisen vahingon aiheutumispäivästä.

Asetuksessa säädettyjen edellytysten ja muiden ehtojen täyttyminen varmistetaan Italian hallituksen mahdollisesti tekemässä hakemuksessa olevien tietojen perusteella. Komissio voi ehdottaa solidaarisuus-rahaston varojen käyttöä budjettivallan käyttäjälle, jos kaikki asetuksessa säädetyt perusteet täyttyvät.

(1) Neuvoston asetus (EY) N:o 2012/2002, annettu 11 päivänä marraskuuta 2002, Euroopan unionin solidaarisuus-rahaston perustamisesta (EYVL L 311, 14.11.2002).